Zásady rozpisu dodatočnej štátnej dotácie na štipendiá doktorandov za rok 2026 podľa Akčného plánu Národnej stratégie výskumu, vývoja a inovácií
(1) Dotácia na štipendiá študentov 3. stupňa (doktorandského) verejným vysokým školám a verejným výskumným inštitúciám sa poskytuje na základe Dohody o spolupráci MŠVVaM a CEZ ÚV SR: 829/2024 zo dňa 26. 8. 2024, ktorá upravuje vykonávanie opatrení Akčného plánu Národnej stratégie výskumu, vývoja a inovácií, konkrétne opatrenie č. 2.2.1.1  Poskytovanie štipendií pre doktorandov. 
(2) Celková výška dotácie na rok 2026 je 4 103 339 €, z toho je pre verejné vysoké školy vyčlenených 2 605 295 € a pre externé vzdelávacie inštitúcie na verejných výskumných inštitúciách je vyčlenených 1 498 044 €. Z tejto dotácie sa poskytne 50 štipendií pre študentov 3. stupňa (doktorandského), interná forma na verejných vysokých školách, výška jedného štipendia je 52 105,90 €, a 27 štipendií pre študentov 3. stupňa (doktorandského), interná forma na verejných výskumných inštitúciách, výška jedného štipendia je 55 483,11 €. Dotácia je účelovo viazaná a verejná vysoká škola a verejná výskumná inštitúcia ju môže použiť výhradne na štipendiá podľa § 54, odsek 18 zákona č. 131/2002 Z. z. o vysokých školách. Podmienkou získania dotácie je vypísanie prijímacieho konania (dotácia nemôže byť použitá na úhradu štipendií už prijatých študentov).
(3) Na rozpis dotácie sa uplatní § 26aa, odsek 1, písmeno b) zákona č. 172/2005 Z. z. o organizácii štátnej podpory výskumu a vývoja, podľa ktorého sa výsledky periodického hodnotenia výskumnej, vývojovej alebo umeleckej a ďalšej tvorivej činnosti používajú aj na účely „rozpisu dotácií verejným vysokým školám poskytovaným ministerstvom školstva alebo rozpisu finančných prostriedkov poskytovaných zakladateľom verejnej výskumnej inštitúcie“.
(4) Pri rozpise dotácie sa postupuje v súlade s prílohou 5, odsek 3, písmeno e)  Metodiky rozpisu štátnej dotácie na rok 2026 tak, že všetky výsledky periodického hodnotenia verejných vysokých škôl a verejných výskumných inštitúcií (profily kvality VER 2022) okrem nehodnotených pracovísk s počtom zamestnancov pod 5 sa vynásobia váhami tak, že percentuálny podiel svetovej kvality sa násobí váhou 8, percentuálny podiel významnej medzinárodnej kvality sa násobí váhou 5, percentuálny podiel medzinárodnej kvality sa násobí váhou 3, percentuálny podiel národnej kvality sa násobí váhou 1 a percentuálny podiel nezaradených výstupov sa násobí váhou 0, a výsledky sa sčítajú, čím vznikne počet bodov.
(5) Všetky príslušné pracoviská verejných vysokých škôl a verejných výskumných inštitúcií sa usporiadajú v dvoch oddelených zoznamoch zostupne podľa výsledkov bodového hodnotenia podľa odseku 4) od najvyššieho hodnotenia po najnižšie, a stanovuje sa hranica bodového hodnotenia pre prvých 50 pracovísk z verejných vysokých škôl a pre prvých 27 pracovísk z verejných výskumných inštitúcií, ktorá vzhľadom na výšku dotácie a počet štipendií predstavuje v roku 2026 počet 332 bodov v prípade verejných vysokých škôl, teda dotácia na štipendium sa poskytne každému pracovisku verejnej vysokej školy, ktoré získalo 332 a viac bodov podľa odseku 4, a počet 352 bodov v prípade verejných výskumných inštitúcií, teda dotácia na štipendium sa poskytne každému pracovisku verejnej výskumnej inštitúcie, ktoré získalo 3ť2 a viac bodov podľa odseku 4. Zoznam všetkých pracovísk a ich bodových hodnotení sa nachádza v prílohe 1a (verejné vysoké školy) a 1b (verejné výskumné inštitúcie).
(6) Verejná vysoká škola a verejná výskumná inštitúcia je povinná zabezpečiť prijímacie konanie tak, aby bola štátna dotácia poskytnutá výhradne tým súčastiam a pracoviskám a tým oblastiam výskumu, ktoré sú uvedené v prílohách 1a a 1b.
(7) V prípade, že výsledky periodického hodnotenia za danú oblasť výskumu sú uvedené za celú inštitúciu (celú verejnú vysokú školu) a celú verejnú výskumnú inštitúciu, alebo na príslušnej organizačnej súčasti v danej oblasti výskumu poskytuje doktorandské štúdium viac pracovísk, rozhoduje o pridelení príslušného štipendia verejná vysoká škola a verejná výskumná inštitúcia.
(8) V prípade, že súčasť verejnej vysokej školy, organizačná zložka verejnej výskumnej inštitúcie alebo pracovisko, uvedené v prílohách 1a a 1b ako prijímateľ štátnej dotácie, neposkytuje štúdium 3. stupňa v danej oblasti výskumu, je verejná vysoká škola alebo verejná výskumná inštitúcia povinná ponúknuť príslušnú časť dotácie inému svojmu pracovisku alebo organizačnej zložke tak, že v prvej etape sa ponúkne príslušnej súčasti, organizačnej zložke alebo fakulte dodatočné miesto v iných oblastiach výskumu, ktoré sú však uvedené ako príjemcovia v prílohách 1a a 1b, a v druhej etape sa ponúkne dodatočné miesto inej fakulte, organizačnej zložke alebo súčasti, pričom sa rešpektuje príslušná oblasť výskumu.
(9) Verejná vysoká škola, ktorá získala najmenej 3 miesta, je povinná pri zachovaní kvality na prijímacom konaní udeliť štipendium 1 uchádzačovi, ktorý nie je občanom Slovenskej republiky, pokiaľ je v prijímacom konaní úspešný. Verejná vysoká škola, ktorá získala najmenej 8 miest, je povinná pri zachovaní kvality na prijímacom konaní udeliť štipendium 2 uchádzačom, ktorí nie sú občanmi Slovenskej republiky, pokiaľ sú v prijímacom konaní úspešní. Verejné výskumné inštitúcie sú povinné pri zachovaní kvality na prijímacom konaní udeliť 6 štipendií z 27 uchádzačom, ktorí nie sú občanmi Slovenskej republiky, pokiaľ sú v prijímacom konaní úspešní.  
(10) Verejná vysoká škola, ktorá má uzavreté dohody s externými vzdelávacími inštitúciami na verejných vzdelávacích inštitúciách, je povinná poskytnúť týmto verejným vzdelávacím inštitúciám príslušné časti dotácie uvedené v prílohe 2 v 4 termínoch: prvú časť najneskôr do 15. septembra 2026, druhú časť najneskôr do 15. januára 2027, tretiu časť najneskôr do 15. januára 2028 a štvrtú časť najneskôr do 15. januára 2029.
